ચેન્નાઈ- તામિલનાડુના પૂર્વ મુખ્યપ્રધાન એમ. કરુણાનિધિના અંતિમ સંસ્કાર મરીના બીચ ઉપર જ કરવામાં આવશે. જે અંગેની સ્પષ્ટતા મદ્રાસ હાઈકોર્ટે કરી છે. આ અંગે આજે સવારથી જ મદ્રાસ હાઈકોર્ટમાં સુનાવણી ચાલી રહી હતી. કરુણાનિધિના પાર્થિવ શરીરને અંતિમ દર્શન માટે રાજાજી હોલમાં રાખવામાં આવ્યા છે. DMK પ્રમુખ અને તામિલનાડુના પૂર્વ મુખ્યપ્રધાન એમ. કરુણાનિધિનું 94 વર્ષની ઉંમરે મંગળવારે સાંજે અવસાન થયું હતું. તેઓ છેલ્લા કેટલાક દિવસોથી બિમાર હતાં અને કાવેરી હોસ્પિટલમાં સારવાર હેઠળ હતાં. કાવેરી હોસ્પિટલના ડૉક્ટર્સે જણાવ્યું કે, ‘તમામ પ્રયાસો છતાં અમે કરુણાનિધિને બચાવી નથી શક્યા. એમ. કરુણાનિધિએ મંગળવારે સાંજે 06:10 કલાકે અંતિમ શ્વાસ લીધા હતા’.